Direkteur van openbare vervolging van rassisme aangeklaDie nasionale direkteur van openbare vervolging, Menzi Simelane. Foto: Werner Beukes/SAPA Die SAIRR se adjunk uitvoerende hoof, Frans Cronje, sê in ŉ verklaring die klag spruit uit Simelane se uitlatings wat die naweek in die Sunday Times gepubliseer is. Cronje sê Simelane is oor misdaad met ŉ rassistiese motief of wat ŉ element daarvan bevat uitgevra. Simelane is aangehaal waar hy gesê het: “Dit is ook ŉ feit dat swart mense in sommige, indien nie in meeste van die gevalle nie, die slagoffers van dié misdade is. Dit is ook ŉ feit dat die oortreders meestal wit mans is. Ons howe is vol van sulke mense.” Simelane het onder andere gevra vir wetgewing rakende rassemisdade en beter polisiering van sosiale netwerke. Hy sê indien Suid-Afrika nie die soort van wetgewing het nie sal daar steeds voorvalle wees waar ras ‘n bepalende faktor speel. Simelane se uitlatings was in reaksie op die Facebook-foto wat wys hoe ‘n wit man met ‘n geweer oor die liggaam van ‘n swart seuntjie staan. Die seuntjie is egter lewendig en gesond en sy pa het gesê die foto was bedoel om ‘n grap te wees. Cronje sê die SAIRR beskou die uitlatings as rassisties van aard en meen dit kan rassehaat aanblaas en tot onregverdige diskriminasie teen wittes lei. Hy sê die SAIRR het die menseregtekommissie gevra om ondersoek na Simelane se uitlatings in te stel.